Fankwa 12, 2022 na akannews.com dze too n’akenkanfo enyim dɛ Amereka enyigyesɛm abawdobɔdze a wɔdze bɔ ebibifo ndwontofo, senetwafo na bibinyi biara a ɔbɔ noho mbɔdzen wɔ enyigyesɛm mu a wɔwɔ Amereka na wiadze n’afɛndzanan nyinara a wɔfrɛ hɔn BET apaw Ghananyi ndwontonyi Black Sherif aka hɔn a wobotum agye abawdobɔdze no wɔ afe yi BET abawdobɔdze no mu.
Abawdobɔdze nkorbata a BET Hip Pop 2022 mpanyimfo yi too nsa frɛɛ Black Sherif wɔ ho nye ‘Best International Flow’. Hɔn a ɔnye hɔn gyinae nye Benjamin Epps (France) Central Cee (UK), Blxckie (South Africa), Haviah Mighty (Canada), Knucks (UK), Le Juiice (France), Nadia Nakai (Zimbabwe) na Tasha & Tracie (Brazil).
Nkaabɔ a abɛka akannews.com nsa nye dɛ, Frɛnkyenyi ndwontonyi Benjamin EPSS na mpanyinfo dze abawdobɔdze yi ahyɛ ne nsa.
Afe 2019 mu no na abawdobɔdze soronko yi bɔbɔɔ adze na Ghana ndwontonyi a ɔagye dzin araa yie a wɔfrɛ no Sarkodie nyaa akwanya gyinaa mu maa ɔman Ghana na ebibifo nyinara na otumii gyee sii ne nan do.
Black Sherif bɛpa no ndwom apaawa kɛse a wɔfrɛ no ‘The Villain I never was’ Obiradzi 5, 2022 ewimber. Ghanafo na wiadze n’afɛndzanan nyinara enyi da dɛm apaawa kɛse yi ho kwan.
Akannews.com edwumayɛfo nyinara ma Benjamin EPSS tsirnkwa. Yɛhyɛ Black Sherif so dzen dɛ ɔnkɔ do araa mbɔ ndwom pa na ommia noho nkɔ n’enyim. Kɛse wɔ kan.
